
Европейският парламент,
–	като взе предвид предложението на Комисията до Европейския парламент и Съвета (COM(2024)0370 – C10‑0166/2024),
–	като взе предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013[footnoteRef:1] („Регламент за ЕФПГ“), [1:  	ОВ L 153, 3.5.2021 г., стр. 48, ELI: http://data.europa.eu/eli/reg/2021/691/oj.] 

–	като взе предвид Регламент (EC, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021 – 2027[footnoteRef:2], изменен с Регламент (ЕС, Евратом) 2024/765 на Съвета[footnoteRef:3], и по-специално член 8 от него, [2:  	ОВ L 433 I, 22.12.2020 г., стр. 11, ELI: http://data.europa.eu/eli/reg/2020/2093/oj.]  [3:  	Регламент (ЕС, Евратом) 2024/765 на Съвета от 29 февруари 2024 г. за изменение на Регламент (EC, Евратом) 2020/2093 за определяне на многогодишната финансова рамка за годините 2021 – 2027 (ОВ L, 2024/765, 29.2.2024 г., ELI: http://data.europa.eu/eli/reg/2024/765/oj).] 

–	като взе предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси[footnoteRef:4], и по-специално точка 9 от него, [4:  	ОВ L 433 I, 22.12.2020 г., стр. 28, ELI: http://data.europa.eu/eli/agree_interinstit/2020/1222/oj.] 

–	като взе предвид принципите на Европейския стълб на социалните права и целите, определени в плана за действие на Европейския стълб на социалните права,
–	като взе предвид писмото на комисията по заетост и социални въпроси,
–	като взе предвид доклада на комисията по бюджети (A10-0019/2024),
А.	като има предвид, че Съюзът създаде законодателни и бюджетни инструменти, за да осигури допълнителна подкрепа за работници, които са засегнати от последиците от големи структурни промени в моделите на световната търговия или от последиците на световната финансова и икономическа криза, както и за да подпомогне тяхната реинтеграция на пазара на труда; като има предвид, че тази помощ се предоставя чрез финансова подкрепа за работниците и дружествата, за които те са работили;
Б.	като има предвид, че Белгия подаде заявление EGF/2024/002 BE/Limburg machinery and paper за финансов принос от Европейския фонд за приспособяване към глобализацията (ЕФПГ) вследствие на 681 съкращения[footnoteRef:5] в икономическия сектор, класифициран в разделение 17 („Производство на хартия, картон и изделия от хартия и картон“) и в разделение 28 („Производство на машини и оборудване, с общо и специално предназначение“) по NACE Rev. 2 в регион Provincie Limburg (провинция Лимбург) в Белгия в рамките на референтния период за заявлението от 31 декември 2023 г. до 30 април 2024 г.; [5:  	По смисъла на член 3 от Регламента за ЕФПГ.] 

В.	като има предвид, че заявлението се отнася до 567 съкратени работници в дружеството Sappi Lanaken NV (хартия) и 114 съкратени работници в дружеството Purmo Group Belgium NV (машини); 
Г.	като има предвид, че заявлението се основава на критериите за намеса по член 4, параграф 2, буква в) от Регламента за ЕФПГ, съгласно който е необходимо за референтен период от четири месеца да са били съкратени най-малко 200 работници в предприятия, които извършват дейност в един и същ или в различни икономически сектори и които са разположени в един и същ регион;
Д.	като има предвид, че пандемията от COVID-19 и руската агресивна война срещу Украйна доведоха до намаляване на икономическата конкурентоспособност и оказват отрицателно въздействие върху икономическия растеж в Белгия;
Е.	като има предвид, че дружеството Sappi Lanaken е специализирано в производството на грундирана хартия без дървесина (woodfree coated paper (WCP)); като има предвид, че намаляващото търсене на графични продукти в резултат на повишената цифровизация доведе до нарастващ свръхкапацитет на европейската промишленост за грундирана хартия без дървесина; като има предвид, че производството в Sappi Lanaken не е могло да бъде пренасочено към други хартиени продукти, които са по-търсени, без големи инвестиции, и че поради това Sappi Group реши да спре производството в Ланакен и да закрие завода, тъй като не е намерен подходящ купувач поради структурен свръхкапацитет в промишлеността; 
Ж.	като има предвид, че производственият обем от панелни радиатори на Purmo Group постоянно намалява през периода 2018 – 2023 г. – от 820 000 единици през 2018 г. на 320 000 през 2023 г. (-60%); като има предвид, че когато се сравняват производствените разходи на различните заводи на Purmo Group в Европа, обектът в Зонховен е в неблагоприятно положение, тъй като разходите му са със 17% до 35% по-високи; като има предвид, че Purmo Group реши да спре производството на 50-милиметрови панелни радиатори в завода си в Зонховен и да затвори съответната производствена линия;  като има предвид, че вследствие на неочакваната ситуация по отношение на наличността и цените на газа, произтичаща от руската агресивна война срещу Украйна, и законодателството на Съюза, благоприятстващо нискотемпературните отоплителни системи в замяна на панелните радиатори, възстановяването на търсенето е малко вероятно, тъй като пазарът на панелни радиатори все повече ще бъде ограничен до подмяна на използваните единици; 
З.	като има предвид, че двете дружества, в съответствие с белгийското законодателство, са следвали задължителната процедура за информиране и консултиране на представителите на работниците и са създали звено по заетостта, чиято цел е да предоставя услуги по пренасочване на работниците, съкратени чрез колективни съкращения; 
И.	като има предвид, че финансовият принос от ЕФПГ следва да бъде насочен главно към активни мерки на политиката на пазара на труда и персонализирани услуги, целящи бързото реинтегриране на бенефициерите на достойни и устойчиви работни места във или извън първоначалния сектор на тяхната дейност и същевременното им подготвяне за една по-екологична и по-цифровизирана европейска икономика;
Й.	като има предвид, че ЕФПГ не надхвърля максимален годишен размер от 30 милиона евро (по цени от 2018 г.), както е посочено в член 8 от Регламент (ЕС, Евратом) 2020/2093 на Съвета, изменен с Регламент (ЕС, Евратом) 2024/765 на Съвета;
1.	изразява съгласие с Комисията, че условията по член 4, параграф 2, буква в) от Регламента за ЕФПГ са изпълнени и че Белгия има право на финансов принос в размер на 704 135 EUR съгласно посочения регламент, което съставлява 60% от общите разходи в размер на 1 173 559 EUR, като те включват разходи за персонализирани услуги в размер на 1 126 559 EUR и разходи за дейности по подготовка, управление, информация и публичност, контрол и докладване в размер на 47 000 EUR;
2.	отбелязва, че белгийските органи са подали заявлението на 19 юли 2024 г. и че след като Белгия е предоставила допълнителна информация, Комисията е приключила оценката си на 5 ноември 2024 г. и е уведомила Парламента за това на същия ден; 
3.	отбелязва, че заявлението се отнася до 567 съкратени работници в дружеството Sappi Lanaken и 114 съкратени работници в дружеството Purmo Group Belgium; отбелязва освен това, че общо 632 работници ще бъдат бенефициери от целевата група, почти само мъже;
4.	подчертава, че пазарите на труда на Ланакен и Зонховен са в неблагоприятно положение в сравнение с Лимбург като цяло или с Фландрия, като съотношението на работещото население към наличните работни места е значително по-ниско, отколкото в Лимбург като цяло или във Фландрия; подчертава, че броят на наличните работни места в промишлеността в Лимбург е намалял с 15% през 2023 г.;
5.	посочва, че профилите на съкратените работници, една трета от които са на възраст 55 години или повече, а 30% са с ниска степен на образование, водят до сериозни пречки на пазара на труда; подчертава, че като се има предвид низходящата тенденция по отношение на свободните работни места и тяхното географско разпределение, работниците ще се нуждаят от допълнителна съобразена с нуждите подкрепа, за да им се помогне да осъществят успешно прехода към заетост; 
6.	припомня, че белгийските органи следва да посочват произхода и да гарантират видимостта на финансирането от Съюза, а така също и да подчертават добавената стойност на интервенцията на Съюза, като осигуряват последователна, ефективна и целенасочена информация за различни видове публика, включително целенасочена информация за бенефициерите, местните и регионалните органи, социалните партньори, медиите и обществеността;
7.	счита, че е социална отговорност на Съюза и държавите членки да предоставят на засегнатите работници възможност да получат необходимите квалификации за бъдеща заетост, като се има предвид, че цифровият и екологичният преход оказват значително въздействие върху техните сектори, като същевременно водят до намаляване на търсенето; приветства факта, че съгласуваният пакет от персонализирани услуги е изготвен от Белгия в консултация с бенефициерите от целевата група, техните представители и социалните партньори;
8.	подчертава, че предоставяната от ЕФПГ подкрепа трябва да бъде включена в по-широка стратегия за засегнатите работници и региона на всички политически равнища, включително чрез подкрепа за съответните инструменти за финансиране на Съюза, с цел да се гарантира, че никой няма да бъде изоставен в цифровия и климатичния преход;
9.	припомня, че персонализираните услуги, които се предвижда да бъдат предоставени на работниците, включват следните действия: съветник по социална интервенция, насоки, консултации и професионална ориентация, подкрепа за активно търсене на работа, обучение, преквалификация и професионално обучение, включително обучение в областта на цифровите умения, както и обучение на работното място;
10.	отбелязва, че Белгия е започнала да предоставя персонализирани услуги на бенефициерите от целевата група на 26 декември 2023 г. и че следователно периодът на допустимост за предоставяне на финансов принос от ЕФПГ ще бъде от тази дата до 24 месеца след датата на влизане в сила на решението за финансиране;
11.	отбелязва, че Белгия е започнала да извършва административни разходи по прилагането на ЕФПГ на 20 ноември 2023 г. и че следователно тези разходи ще бъдат допустими за финансов принос от ЕФПГ от тази дата до 31 месеца след датата на влизане в сила на решението за финансиране;
12.	подчертава, че белгийските органи са потвърдили, че принципите на равно третиране и недискриминация ще бъдат спазвани при достъпа до предложените действия и тяхното изпълнение, както и че няма да бъде допуснато дублиране на финансирането;
13.	заявява отново, че помощта от ЕФПГ не трябва да замества действията, които са задължение на предприятията по силата на националното законодателство или на колективни трудови договори, нито каквито и да е обезщетения или права на съкратените работници, за да се гарантира, че предоставените финансови средства са с изцяло допълващ характер; припомня, че държавите членки, които кандидатстват за подкрепа от ЕФПГ, трябва да гарантират, че са спазени изискванията, определени в националното законодателство и в законодателството на Съюза относно колективните съкращения, и че съответното дружество е предприело необходимите действия по отношение на своите работници;
14.	призовава белгийските органи и другите държави членки да предприемат превантивни мерки по проактивен начин с цел адаптиране на промишлеността към глобализацията и към технологичните и екологичните промени и защита на работниците от загубата на работни места и други отрицателни последици от глобализацията;
15.	одобрява приложеното към настоящата резолюция решение;
16.	възлага на своя председател да подпише настоящото решение заедно с председателя на Съвета и да осигури публикуването му в Официален вестник на Европейския съюз;
17.	възлага на своя председател да предаде настоящата резолюция, включително и приложението към нея, съответно на Съвета и на Комисията.

